গোপন সূত্রে খবর ছিলই কলকাতা পুলিশের কাছে। সেই অনুযায়ী কলেজ স্ট্রিট লাগোয়া কলাবাগান বস্তিতে ফাঁদ পাতে জোড়াসাঁকো থানা। বমাল বেআইনি আগ্নেয়াস্ত্র ও গুলি এবং বোমা-সহ জালে অপরাধীরা। কিন্তু, আচমকাই একজন পুলিশের হাত ছিটকে বেরিয়ে যায়। দৌঁড়ে সে চলে যায় কলেজ স্ট্রিটের রাস্তায়। পিছন পিছন ধাওয়া করে পুলিশও। সাতসকালে পথ চলতি মানুষও পুলিশ এবং অপরাধীর এমন মোকাবিলায় চমকে ওঠেন। অপরাধী অবশ্য তার থেকেও বেশি অবাক হয়ে যান। কারণ, পুলিশ অবিশ্বাস্য তৎপরতায় চলন্ত বাসে ওঠে অপরাধীকে ধরে ফেলে। 
জানা গিয়েছে, বিহারের নাওদা থেকে বাক্সভর্তি আগ্নেয়াস্ত্র ও কার্তুজ কলাবাগান এলাকায় আদান-প্রদান হচ্ছে। এই খবর পেয়ে যায় পুলিশ। শুক্রবার সকালে, একটি ফুলের বাক্সে যখন এই আগ্নেয়াস্ত্র আদান-প্রদান হচ্ছিল, তখন পুলিশ তা ধরে ফেলে। উদ্ধার হওয়া আগ্নেয়াস্ত্রের মধ্যে রয়েছে ১টি সিঙ্গল শটার পাইপগান এবং ৮ রাউন্ড কার্তুজ। মিলেছে তাজা বোমাও। ৪ জনকে গ্রেফতারও করা হয়েছে। এদের মধ্যে একজন বাসের চালক ও খালাসিও আছে।
অন্য দিকে, নিউটাউনের সুলংবুড়ি থেকে নিহার মণ্ডল নামে এক কুখ্যাত দুষ্কৃতীকেও গ্রেফতার করেছে নিউটাউন থানা। তার কাছ থেকে মিলেছে দু’টি বন্দুক, ৬ রাউন্ড গুলি এবং একাধিক তাজা বোমা। নির্বাচনের আগে কমিশনের নির্দেশমতো বেআইনি অস্ত্র ও দুষ্কৃতীদের বিরুদ্ধে অভিযানে এই ধরপাকড় বলে জানা গিয়েছে। নিউটাউনেরই যাত্রাগাছীতে খেলার মাঠ থেকে ৬টি তাজা বোমাও উদ্ধার করেছে পুলিশ।